Title: Národný inšpektorát práce
Author: Kasanovci
Last saved by: spano
Company: -

Úvod

Skrytá zamestnanosť, rovnako ako skrytá ekonomika patria k sprievodným javom každej ekonomiky. Príčiny vzniku, rozsah a formy prejavu skrytej zamestnanosti sa líšia v závislosti od konkrétnych podmienok, avšak za spoločný znak môžeme považovať jej podstatu, ktorá spočíva v utajení (nedeklarovaní) pracovnoprávneho vzťahu medzi zamestnávateľom a zamestnancom a vyplatení neregistrovanej mzdy. 
Neregistrované ekonomické činnosti sa bežne označujú ako práce načierno, resp. tzv. čierna práca. Akcentácia legislatívneho aspektu skrytej zamestnanosti vystihuje pojem nelegálna práca. Z tohoto hľadiska nelegálnu prácu možno definovať ako výkon ekonomických aktivít, ktoré porušujú pracovnoprávne predpisy, právne predpisy o zamestnanosti, právne predpisy o podnikaní, a pri ktorých dochádza k neplneniu daňových a odvodových povinností.
Kľúčový význam medzi činiteľmi súvisiacimi s výskytom nelegálnej práce má predovšetkým legislatívne prostredie, ale aj stabilita ekonomického prostredia. Výkon nelegálnej práce sa stáva jedným z motívov pre účelovú registráciu na okresných úradoch práce, ktorá poskytuje možnosť kumulácie príjmov z nelegálnej práce a podpory v nezamestnanosti, resp. dávok sociálnej pomoci a účasť na zdravotnom poistení a sociálnom zabezpečení. Straty v tejto oblasti sa odhadujú podľa analýz Výskumného ústavu práce a sociálnych vecí na 3 mld. korún ročne. 
V neposlednom rade treba vidieť za nelegálnou prácou aj sociálny aspekt. Nelegálne zamestnávaní občania sa ocitajú bez akéhokoľvek sociálneho zabezpečenia, zdravotného poistenia, bez právnej ochrany z hľadiska možnosti uplatnenia nárokov, ktoré za normálnych okolností súvisia s vykonávanou prácou.
     
Ťažisko ekonomických činností tzv. neformálneho sektora sa sústreďuje dlhodobo predovšetkým do odvetví stavebníctva, obchodu, služieb a poľnohospodárstva.
Hybnou silou záujmu zamestnávateľov o nelegálnu prácu je znižovanie nepriamych nákladov (zákonné príspevky na zdravotné poistenie, poistenie v nezamestnanosti a sociálne zabezpečenie) a priamych nákladov práce (mzdy).
Ako z vyššie uvedeného vyplýva, nelegálna práca predstavuje závažný spoločenský a ekonomický problém, ktorému je potrebné aj naďalej venovať zvýšenú pozornosť. Jeho riešenie si vyžaduje sústredené úsilie všetkých zainteresovaných orgánov a inštitúcií.

I.	Organizačné a legislatívne východiská vyhľadávania a potierania nelegálnej práce.

Ministerstvo práce, sociálnych vecí a rodiny SR sa od roku 1999 intenzívne zaoberá problematikou nelegálnej práce. Výsledkom aktivít v tejto oblasti bolo uzatvorenie Dohody o spolupráci pri koordinácii a výkone kontroly nelegálnej práce (ďalej len „Dohoda“) v apríli 2000 medzi inštitúciami, ktoré sú zainteresované na potieraní nelegálnej práce. Dohoda uzatvorená medzi Ministerstvom práce, sociálnych vecí a rodiny SR, Ministerstvom vnútra SR, Ministerstvom financií SR, Sociálnou poisťovňou, Národným úradom práce a Úradom bezpečnosti práce SR (teraz Národný inšpektorát práce) bola prvým krokom k riešeniu danej problematiky.
Na základe poznatkov z realizácie predmetnej Dohody bol na rokovanie vlády SR predložený návrh opatrení zameraných na vyhľadávanie a potieranie nelegálnej práce, vrátane vyhodnotenia doterajšieho postupu, na základe ktorého svojim uznesením č. 366 z 25.4.2001 vláda SR schválila opatrenia navrhované Ministerstvom práce, sociálnych vecí a rodiny SR. Plnenie prijatého súboru opatrení bolo predmetom pravidelného vyhodnocovania a aktualizovania.
Na základe poznatkov Ministerstva práce, sociálnych vecí a rodiny SR (MPSVR SR) z výkonu štátneho dozoru bola v Opatreniach schválených uznesením vlády SR č. 366 z 25.4.2001 zapracovaná úloha rozšíriť okruh strán Dohody o Ministerstvo zdravotníctva SR a zdravotné poisťovne.
Pristúpením Ministerstva zdravotníctva SR a piatich zdravotných poisťovní k Dohode v júni 2001 sa počet jej signatárov rozšíril na dvanásť.
Ďalším dôležitým momentom bolo prevzatie kompetencií v oblasti kontroly nelegálnej práce orgánmi inšpekcie práce sústavy Národného inšpektorátu práce  (NIP) z orgánov Národného úradu práce (NÚP). Stalo sa tak na základe zákona č. 95/2000 Z. z. o inšpekcii práce s účinnosťou od 1. júla 2001. NIP súčasne prebral z NÚP úlohu koordinátora spolupráce strán Dohody pri kontrole nelegálnej práce a to na základe Dodatku č. 2 k Dohode z októbra 2001.

Legislatívnu základňu vyhľadávania a potierania nelegálnej práce v súčasnom období naďalej predstavuje najmä zákon č. 95/2000 Z. z. o inšpekcii práce v znení neskorších predpisov, zákon č. 387/1996 Z. z. o zamestnanosti v znení neskorších predpisov, zákon č. 311/2001 Z.z. Zákonník práce a zákony upravujúce postavenie a pôsobnosť ostatných signatárov Dohody. Popri uvedených zákonoch danú problematiku rieši aj citované uznesenie vlády 366/2001.
Jednou z úloh v oblasti legislatívy v zmysle uznesenia vlády č. 366/2001 bolo spracovanie návrhu zákona o nelegálnej práci, ktorý by definoval a legislatívne zakotvil pojem „nelegálnej práce“ a upravil ďalšie otázky s tým súvisiace, najmä súčinnosť a koordináciu príslušných orgánov a inštitúcií. Návrh zákona spracovalo MPSVR SR v spolupráci s príslušnými orgánmi a inštitúciami a predložilo ho vláde SR na ďalšie legislatívne pokračovanie.
Dôležitou legislatívnou zmenou v danej oblasti bolo prijatie zákona č. 231/2002 Z. z.  z 3. apríla 2002, ktorým sa novelizoval zákon č. 95/2000 Z. z. o inšpekcii práce. Uvedená novela umožňuje orgánom inšpekcie práce efektívnejší postup pri kontrole nelegálnej práce, napr. tým, že dáva týmto orgánom možnosť požadovať preukázanie totožnosti fyzických osôb nachádzajúcich sa na pracoviskách zamestnávateľov, vrátane predloženia dokladov preukazujúcich existenciu pracovnoprávneho vzťahu týchto osôb.
Ďalšou dôležitou zmenou bolo nadobudnutie účinnosti nového Zákonníka práce (zákon č. 311/2001 Z. z.) 1. apríla 2002, ktorý okrem iného zakotvuje povinnosť zamestnávateľa uzavrieť so zamestnancom písomnú pracovnú zmluvu pri nástupe do zamestnania.
Uvedené zmeny prispievajú k zefektívneniu kontroly nelegálnej práce, naďalej však zostávajú v tejto oblasti otvorené niektoré otázky, najmä možnosť vstupu kontrolných orgánov na súkromné pozemky, do súkromných priestorov, otázka súbehu vykonávania prác na dohodu podľa Zákonníka práce a poberania podpory v nezamestnanosti, otázka zavedenia pracovných knižiek a pod.

II. Poznatky orgánov inšpekcie práce z kontroly nelegálnej práce

Rozhodujúce  miesto v systéme kontroly nelegálnej práce patrí orgánom inšpekcie práce sústavy Národného inšpektorátu práce. Ich kompetencie upravuje zákon č. 95/2000 Z. z. o inšpekcii práce v znení neskorších predpisov. Kontrolu vykonávajú výkonné orgány inšpekcie práce – krajské inšpektoráty práce a v oblasti jadrovej energetiky osobitne Národný inšpektorát práce.

Kontrola nelegálnej práce (NP) tvorí jednu zo súčastí kontroly dodržiavania pracovnoprávnych a mzdových predpisov, do ktorej patria aj pracovné podmienky zamestnancov (najmä pracovný čas, pracovné podmienky mladistvých, mzdové predpisy, stravovanie, pracovné cesty a ďalšie), pričom orgány inšpekcie práce vykonávajú kontrolu dodržiavania predpisov v ďalších dvoch rozsiahlych a tiež významných oblastiach – bezpečnosti a ochrany zdravia pri  práci (BOZP) a bezpečnosti technických zariadení.
Kontrola nelegálnej práce je spravidla tiež súčasťou prešetrovania sťažností a podnetov občanov a iných subjektov, ktoré sú významným zdrojom informácií v danej oblasti.
	Prehľad výkonov inšpekcie práce a podiel kontroly nelegálnej práce na výkonoch je uvedený v tabuľke č. 1.            

Tabuľka č. 1

Prehľad výkonov inšpekcie práce za obdobie I. polroka 2002
| Zameranie výkonu | Spolu (b+c+d) g | Podiel KNP na všetkých výkonoch      (%) (b+c+e) h
| Kontrola BOZP | Trhový dohľad | Kontrola pracovno-právnych vzťahov (PPV) | Podiel KNP na  kontrole PPV (%) f | |

a

b

c

celkovo

d

z toho kontrola nelegálnej práce (KNP)

e

Počet | 8 854 | 78 | 5 393 | 3 088 | 57 | 14 325 | 22
Čas | 48 165 | 304 | 31 755 | 9 205 | 29 | 80 225 | 11,5

Z uvedenej tabuľky vyplýva, že podiel kontroly nelegálnej práce na počte všetkých výkonov inšpekcie práce je 22 %. 
     
V rámci kontroly pracovnoprávnych vzťahov je podiel kontroly nelegálnej práce až 
57 %. 

Z  hľadiska času bolo kontrole pracovnoprávnych vzťahov  venovaných 31 755 hodín, z toho kontrole nelegálnej práce 9 205 hodín. (11,5 %).

Za sledované obdobie bolo v oblasti pracovnoprávnych vzťahov (PPV) vykonaných 5 393 kontrol, z toho 3 088 kontrol nelegálnej práce. Celkom bolo skontrolovaných 24 323 osôb. Prevažná väčšina kontrolovaných osôb bola zamestnaná na základe písomnej pracovnej zmluvy (89 %). Z počtu kontrolovaných osôb v 63 prípadoch  ( z toho 6 cudzincov) nebol preukázaný žiadny právne relevantný dôvod vykonávaných činností, t. j. išlo o nelegálnu prácu (tabuľka č. 2). 

Tabuľka č. 2

Nelegálna  práca – I. polrok 2002

Počet skontrolovaných  osôb spolu: | Z toho
| spolu 24 323 | ženy 10 224 | mladiství 61 | cudzinci 85
z toho | zamestnaní na základe písomnej pracovnej zmluvy | 21 710 | 9 267 | 17 | 24
| zamestnaní bez písomnej pracovnej zmluvy na dobu kratšiu ako 30 dní | 174 | 64 | 3 | 0
| zamestnaní na základe dohôd podľa Zákonníka práce (§ 223, § 236, § 226a § 237 ZP) | 1 675 | 727 | 2 | 9
| osoby  vykonávajúce pracovné činnosti na základe dohôd podľa Občianskeho zákonníka (napr. zmluva o dielo § 631 a nasl.,  príkazná zmluva § 724 a nasl., zmluva o združení § 829 a nasl.) | 152 | 22 | 1 | 0
| osoby vykonávajúce pracovné činnosti na základe dohôd podľa Obchodného zákonníka (napr. zmluva o dielo § 536 a nasl., mandátna zmluva § 566 a nasl., zmluva o preprave vecí § 610 a nasl., zmluva o prevádzke dopravného prostriedku § 638 a nasl. | 180 | 31 | 0 | 5
| osoby vykonávajúce pracovné činnosti na základe dohôd podľa iného právneho titulu (napr.  žiak v rámci odbornej prípravy, osoba zúčastnená na rekvalifikačnom kurze, väzni vykonávajúci prácu a pod.). | 369 | 93 | 38 | 41
| Zamestnaní bez pracovnej zmluvy | 63 | 20 | 0 | 6
| Počet hodín pri kontrole nelegálnej práce | 9 205

	Celkovo bolo kontrolnou činnosťou dodržiavania pracovnoprávnych predpisov, vrátane nelegálnej práce zistených 4 100 porušení príslušných predpisov. Najväčší počet porušení sa týkal Zákonníka práce (celkom 3 500  porušení t.j. 87 %). Počas sledovaného obdobia došlo v tejto oblasti k zmene v tom, že k 1.4.2002 nadobudol účinnosť nový Zákonník práce (zákon č. 311/2001 Z.z.). Druhou najpočetnejšou skupinou je porušovanie zákona č. 1/1992 Zb. (527 porušení). Podrobnejšie údaje sú uvedené v tabuľke č. 3.

Tabuľka č. 3

Prehľad porušení predpisov v oblasti PPV
za  obdobie I. polroka 2002

Predpis | Názov predpisu | Počet porušení
1/1992 | zákon o mzde, odmene za pracovnú pohotovosť a o priemernom zárobku | 527
119/1992 | zákon o cestovných náhradách | 40
143/1992 | zákon o plate a odmene za pracovnú pohotovosť v rozpočtových a niektorých ďalších organizáciách a orgánoch | 25
65/1965 | Zákonník práce (do 31.3.2002) | 1 006
311/2001 | Zákonník práce (od 1.4.2002) | 2 502
Spolu | | 4 100

	Z hľadiska veľkosti kontrolovaných subjektov (počtu zamestnancov) najviac kontrol  (1 452) bolo vykonaných u subjektov zamestnávajúcich 1 – 9 zamestnancov. V tejto kategórii bol aj zistený najväčší počet subjektov, u ktorých boli zistené nedostatky (457). Podrobnejšie údaje sú uvedené v tabuľke č. 4.

Tabuľka č. 4

Prehľad nedostatkov v oblasti PPV
podľa veľkosti kontrolovaných subjektov za obdobie I. polroka 2002
Subjekty podľa veľkosti | počet subjektov kontrolovaných pri PPV | počet subjektov, v ktorých boli zistené nedostatky | počet nedostatkov zistených pri kontrole PPV
0 zamestnancov | 421 | | 73 | | 165 |
1 - 9 zamestnancov | 1 452 | | 457 | | 1 139 |
10 - 49 zamestnancov | 1 047 | | 347 | | 987 |
50 - 249 zamestnancov | 488 | | 164 | | 416 |
250 a viac zamestnancov | 178 | | 73 | | 1 393 |
Spolu | 3 586 | | 1 114 | | 4 100 |

	Z hľadiska právnej formy zamestnávateľských subjektov najviac kontrol bolo vykonaných v kategórii podnikateľ – fyzická osoba (1 586) a v spoločnostiach s ručením obmedzeným  (1 321) . U týchto kategórií bol tiež zistený najväčší počet nedostatkov  (tabuľka č. 5)

Tabuľka č. 5

Prehľad nedostatkov v oblasti  PPV podľa právnej formy kontrolovaných subjektov za obdobie I. polroka 2002

Právna forma | počet subjektov kontrolovaných pri PPV | počet subjektov, v ktorých boli zistené nedostatky | počet nedostatkov zistených pri kontrole PPV
Podnikateľ - fyzická osoba | 1 586 | 451 | 1 131
Spoločnosť s ručením obmedzeným | 1 321 | 447 | 1 725
Akciová spoločnosť | 276 | 78 | 197
Družstvo | 117 | 46 | 128
Príspevková organizácia | 67 | 25 | 756
Štátny podnik | 29 | 6 | 17
Ostatné | 190 | 61 | 146
Spolu | 3 586 | 1 114 | 4 100

	Podľa OKEČ kontrolovaných subjektov bolo najviac kontrol vykonaných v odvetviach:
-	opravovne motorových vozidiel, motocyklov a spotrebného tovaru (1 057)
-	priemyselná výroba (958)
-	hotely a reštaurácie (378)
-	stavebníctvo (349)

       Najviac nedostatkov bolo zistených  v odvetví priemyselná výroba (1 171). V rámci uvedeného odvetvia (OKEČ) bolo najviac nedostatkov zistených v oblasti výroby strojov (497), výroby potravín a nápojov (173) a v drevárskom priemysle (157). 
     V ďalšom odvetví (OKEČ) s najväčším výskytom nedostatkov – veľkoobchod, maloobchod, oprava motorových vozidiel, motocyklov a spotrebného tovaru (857) sa najviac podieľali na danom stave oblasti maloobchodu (49) a veľkoobchodu (395).
 Podrobnejšie údaje o zistených nedostatkoch podľa OKEČ kontrolovaných subjektov sú uvedené v tabuľke č. 6.
Tabuľka č.6
Prehľad nedostatkov v oblasti PPV
podľa OKEČ kontrolovaných subjektov za obdobie I. polroka 2002

OKEČ | počet subjektov kontrolovaných pri PPV | počet subjektov, v ktorých boli zistené nedostatky | | počet nedostatkov zistených pri kontrole PPV |
Poľnohospodárstvo, poľovn. a lesné hosp. | 203 | 72 | | 164 |
Rybolov, chov rýb | 3 | 1 | | 2 |
Ťažba nerastných surovín | 4 | 1 | | 3 |
Priemyselná výroba | 958 | 274 | | 1 171 |
Výroba a rozvod elektriny, plynu a vody | 27 | 3 | | 4 |
Stavebníctvo | 349 | 117 | | 325 |
Veľkoobchod a maloobchod, oprava motor. vozidiel, motocyklov a  spotrebného tovaru | 1 057 | 308 | | 857 |
Hotely a reštaurácie | 378 | 109 | | 252 |
Doprava, skladovanie a spoje | 115 | 51 | | 139 |
Peňažníctvo a poisťovníctvo | 17 | 4 | | 7 |
Nehnuteľnosti, prenajímanie a obchodné služby, výskum   a vývoj | 171 | 70 | | 191 |
Verejná správa a obrana, povinné sociálne zabezpečenie | 66 | 19 | | 38 |
Školstvo | 61 | 20 | | 75 |
Zdravotníctvo a sociálna starostlivosť | 55 | 29 | | 771 |
Ostatné verejné, sociálne a osobné služby | 120 | 36 | | 101 |
Súkromné domácnosti | 2 | 0 | | 0 |
Spolu | 3586 | 1 114 | | 4 100 |

            Za nedostatky zistené pri kontrole PPV bolo navrhnutých 241 pokút v celkovej výške 10,21 mil. Sk. Z toho za prípady nelegálnej práce, ktoré boli  zistené pri kontrolných akciách, bolo navrhnutých 28 pokút v celkovej výške 6,03 mil. Sk,  na čom mali najväčší podiel zamestnávateľské subjekty s počtom 1 – 9 zamestnancov. Podrobnejšie údaje sú uvedené v tabuľke č. 7.

Tabuľka č. 7

Prehľad pokút navrhnutých pri kontrole PPV
podľa veľkosti kontrolovaných subjektov za obdobie I. polroka 2002
Subjekty podľa veľkosti | pokuty navrhnuté pri kontrole PPV | | z toho pokuty navrhnuté pri zistení nelegálnej práce |
| počet | suma | počet | suma
0 zamestnancov | 32 | 2 275 000 | 6 | 1 900 000
1 - 9 zamestnancov | 91 | 3 625 000 | 16 | 2 430 000
10 - 49 zamestnancov | 75 | 3 145 000 | 5 | 1 600 000
50 - 249 zamestnancov | 27 | 505 000 | 1 | 100 000
250 a viac zamestnancov | 16 | 660 000 | 0 | 0
Spolu | 241 | 10 210 000 | 28 | 6 030 000

      Podľa právnej formy kontrolovaných subjektov bolo najviac pokút v súvislosti s nelegálnou prácou navrhnutých podnikateľom – fyzickým osobám, celkom 17 postihov vo výške 2,96 mil. Sk. Podrobnejšie údaje sú uvedené v tabuľke č. 8

Tabuľka č. 8

Prehľad pokút navrhnutých pri kontrole PPV
podľa právnej formy kontrolovaného subjektu za obdobie I. polroka 2002

Právna forma | pokuty navrhnuté pri kontrole PPV | | z toho pokuty navrhnuté pri zistení nelegálnej práce |
| počet | suma | počet | suma
Podnikateľ - fyzická osoba | 101 | 4 220 000 | 17 | 2 960 000
Spoločnosť s ručením obmedzeným | 101 | 4 675 000 | 9 | 2 670 000
Akciová spoločnosť | 16 | 525 000 | 0 | 0
Družstvo | 13 | 210 000 | 0 | 0
Príspevková organizácia | 4 | 100 000 | 0 | 0
Štátny podnik | 1 | 50 000 | 0 | 0
Ostatné | 5 | 430 000 | 2 | 400 000
Spolu | 241 | 10210 000 | 28 | 6 030 000

     Podľa odvetví (OKEČ) bolo v súvislosti s kontrolou nelegálnej práce najviac postihov navrhnutých v odvetví veľkoobchod a maloobchod, oprava motorových vozidiel, motocyklov a spotrebného tovaru, celkom 12 postihov vo výške 3,71 mil. Sk. Podrobnejšie údaje sú uvedené v tabuľke č. 9.

Tabuľka č. 9

Prehľad pokút navrhnutých pri kontrole PPV
podľa OKEČ za obdobie I. polroka 2002

OKEČ | pokuty navrhnuté pri kontrole PPV | | z toho pokuty navrhnuté pri zistení nelegálnej práce |
| počet | suma | počet | suma
Poľnohospodárstvo, poľovn. a lesné hosp. | 9 | 140 000 | 1 | 50 000
Rybolov, chov rýb | 1 | 10 000 | 0 | 0
Ťažba nerastných surovín | 1 | 10 000 | 0 | 0
Priemyselná výroba | 62 | 2 342 000 | 5 | 1 080 000
Stavebníctvo | 26 | 1 165 000 | 2 | 800 000
Veľkoobchod a maloobchod, oprava motor. vozidiel, motocyklov a  spotrebného tovaru | 82 | 5 123 000 | 12 | 3 710 000
Hotely a reštaurácie | 21 | 555 000 | 5 | 250 000
Doprava, skladovanie a spoje | 10 | 170 000 | 1 | 10 000
Peňažníctvo a poisťovníctvo | 1 | 10 000 | 0 | 0
Nehnuteľnosti, prenajímanie a obchodné služby, výskum   a vývoj | 14 | 300 000 | 0 | 0
Verejná správa a obrana, povinné sociálne zabezpečenie | 4 | 170 000 | 1 | 100 000
Školstvo | 2 | 70 000 | 0 | 0
Zdravotníctvo a sociálna starostlivosť | 4 | 55 000 | 0 | 0
Ostatné verejné, sociálne a osobné služby | 4 | 90 000 | 1 | 30 000
Spolu | 241 | 10210 000 | 28 | 6030 000

III. Výsledky mimoriadnej celoslovenskej kontrolnej akcie zameranej na kontrolu nelegálnej práce

	V súlade s uznesením vlády SR č. 366/2001 orgány inšpekcie práce vykonali v dňoch 22. – 25. apríla 2002 mimoriadnu celoslovenskú kontrolnú akciu zameranú na odhaľovanie a potieranie nelegálnej práce.
	Kontrolná  akcia sa uskutočnila v úzkej súčinnosti a spolupráci so signatármi Dohody. Kontroly, ktoré vykonali krajské inšpektoráty práce, sa uskutočňovali za účasti najmä okresných úradov práce, okresných úradov – odborov živnostenského podnikania a policajných zložiek.
	Kontrolné akcie boli naplánované z časového hľadiska na obdobie po nadobudnutí účinnosti nového Zákonníka práce (1. apríl 2002) a boli zamerané najmä na kontrolu pracovných zmlúv (§ 42 Zákonníka práce).
	V rámci prípravy kontrolných akcií sa uskutočnili koordinačné porady zástupcov signatárskych strán na úrovni ústredí, ako aj na úrovni   výkonných zložiek. Na koordinačných poradách bol dohodnutý spôsob a rozsah vykonania kontrol a koordinácia postupu príslušných zložiek.
	V sledovanom období uskutočnili krajské inšpektoráty práce v súčinnosti so signatármi Dohody celkom 767 kontrol. V zamestnávateľských subjektoch, kde boli kontroly vykonané, bolo zamestnaných 12 273 zamestnancov. Z tohoto počtu bolo skontrolovaných 4 739 osôb. Inšpektori venovali  kontrole nelegálnej práce dovedna 2 401 hodín. Pri kontrolách bolo odhalených 23 osôb nelegálne zamestnaných (0,48 % ) .
	Na základe výsledkov kontrol inšpektoráty práce navrhli jedenástim organizáciám pokuty vo výške 4,56 mil. Sk (výška pokút sa pohybovala od 10 000 Sk do 500 000 Sk).
 	Výsledky celoslovenskej kontrolnej akcie potvrdili, že účinnosť vyhľadávania a potierania nelegálnej práce je daná tiež efektívnosťou spolupráce signatárov Dohody. Pozitívne možno v tomto smere hodnotiť úroveň koordinácie kontrolných akcií a aktívny prístup zainteresovaných strán Dohody.
	Z pohľadu získaných poznatkov možno konštatovať, že predmetná kontrolná akcia splnila sledovaný cieľ. Pozitívne možno hodnotiť skutočnosť, že orgány inšpekcie práce spoločne so signatármi Dohody touto kontrolnou akciou, prvou tohto druhu, vstúpili do povedomia zamestnávateľských a podnikateľských subjektov. Tento fakt bude aj do budúcna pôsobiť ako faktor generálnej prevencie.
     Ďalším poznatkom je tá skutočnosť, že pri podobných kontrolných akciách bude potrebné operatívne presúvať, reps. posilňovať kapacity niektorých krajských inšpektorátov práce napr. tam, kde je vyšší výskyt nelegálnej práce, zamestnávanie cudzincov a pod.

IV. Poznatky ostatných signatárov dohody
Ministerstvo práce, sociálnych vecí a rodiny SR  - v súvislosti s nadobudnutím účinnosti zákona č. 95/2000 Z. z. o inšpekcii práce a prechodom kompetencií v oblasti kontroly dodržiavania pracovnoprávnych predpisov nemá bezprostrednú pôsobnosť v oblasti kontroly nelegálnej práce. Z Dohody vyplýva pre MPSVR SR výlučne vykonávať štátny dozor nad dodržiavaním ustanovení zákona č. 387/1996 Z. z. o zamestnanosti. V I. polroku 2002 MPSVR SR nezaradilo do plánu výkonu štátneho dozoru nad zabezpečovaním politiky trhu práce a hospodárením Národného úradu práce  akciu, ktorá by sledovala činnosť výkonných orgánov  NÚP na tomto úseku. MPSVR SR plne využíva ustanovenia Dohody a navrhuje orgánom, ktoré sú kompetentné za jednotlivé oblasti, výkon kontroly najmä na základe prijatých sťažností a podnetov.

Ministerstvo vnútra  SR – živnostenské úrady- vykonali kontrolné akcie na dodržiavanie ustanovení zákona č. 455/1991 Zb. o živnostenskom podnikaní (živnostenský zákon) v počte 15 714, z toho v súčinnosti s inými kontrolnými orgánmi v 918 prípadoch. Pri týchto kontrolách boli uložené pokuty rozhodnutím vo výške 6 799 800 Sk, pričom celková výška uložených pokút rozhodnutím bola 7 556 200 Sk.  V blokovom konaní v počte 1 038 prípadov boli uložené pokuty vo výške 1 681 800 Sk, čím  výška uložených pokút bola spolu 9 238 000 Sk. V rámci zistení podľa zákona 455/1991 Zb. v 32 prípadoch bolo zistené prevádzkovanie živnosti bez živnostenského oprávnenia, v 14 prípadoch bolo zistené prevádzkovanie živnosti nad rámec živnostenského oprávnenia a v 152 prípadoch bolo zistené, že zodpovedný zástupca nebol pri prevádzkovaní živnosti v pracovnoprávnom vzťahu k podnikateľovi.
	Na základe zistení pri kontrolách v 20 prípadoch rozhodnutím z úradnej moci pozastavili oprávnenie na prevádzkovanie živnosti a v 106 prípadoch rozhodnutím z úradnej moci zrušili oprávnenie na prevádzkovanie živnosti.

Ministerstvo vnútra SR – Prezídium policajného zboru - jednotlivé zložky PZ (odbory kriminálnej polície, hraničnej a cudzineckej polície a poriadkovej polície) uskutočnili samostatne 455 kontrolných akcií a v súčinnosti so signatármi Dohody 638 kontrolných akcií. Celkom bolo skontrolovaných 1 733 subjektov.
Pri kontrolných akciách bolo zistených 113 nelegálne zamestnaných osôb, 240 cudzincov bez povolenia k pobytu, z čoho bolo 8 vyhostených.
Na základe výsledkov kontrolných akcií boli uplatnené sankcie v celkovej výške 67 700 Sk.

Ministerstvo zdravotníctva SR - vykonalo v sledovanom období kontroly zamerané na vyhľadávanie nelegálnej práce v 4 zamestnávateľských subjektoch v rezorte. Nelegálne zamestnávanie osôb nebolo pri kontrolných akciách zistené.

Ministerstvo financií SR – Daňové riaditeľstvo  - v sledovanom období vykonali daňové orgány  3 252 kontrol dane z príjmov zo závislej činnosti a funkčných požitkov. Počet vykonaných kontrol sa rovná počtu prekontrolovaných zdaňovacích období. Pri týchto kontrolách bol predpísaný rozdiel dane vo výške 12 784 tis. Sk a sankcie vo výške 43 003 tis. Sk. Uvedené kontroly boli vykonané v rámci kompetencií daňových orgánov, neboli bezprostredne zamerané na kontrolu nelegálnej práce.
	
V priebehu I. polroka 2002 sa daňové orgány zúčastňovali na kontrolách zameraných na odhaľovanie nelegálnej práce nielen s ostatnými signatármi Dohody, ale vykonávali  kontroly zamerané na odhaľovanie nelegálnej práce aj samostatne. Kontroly boli vykonané v rámci výkonu daňových kontrol v zmysle § 15 zákona SNR č. 511/1992 Zb. o správe daní a poplatkov a o zmenách v sústave územných finančných orgánov, v rámci miestnych zisťovaní zameraných na používanie elektronických registračných pokladníc vykonávaných v zmysle § 14 citovaného zákona a vyhľadávacej činnosti v zmysle § 34 citovaného zákona.

Celkom bolo vykonaných 1 567 kontrol platiteľov dane z príjmov zo závislej činnosti a funkčných požitkov so zameraním na odhaľovanie nelegálnej práce. Z toho 160 kontrol bolo vykonaných spolu s ostatnými signatármi Dohody. Pri týchto kontrolách bolo zistených 23 osôb bez pracovného pomeru.
   
Daňové orgány pociťujú výkon spoločných kontrolných akcií ako záťaž, ktorá viaže ich kapacity a pritom sa javí ako neefektívna. Ťažisko kontrol nelegálnej práce by malo spočívať v samostatných kontrolách jednotlivých signatárov dohody. So skutočnosťami zistenými pri samostatných kontrolách s prípadným dopadom na postup ďalších účastníkov dohody by po kontrole boli ostatní signatári dohody oboznámení.

Je potrebné vytvoriť také legislatívne bariéry a sankčné postihy pre zamestnávateľov, aby zamestnávatelia nemali motiváciu uprednostňovať nelegálne zamestnávanie pracovných síl. 

Národný úrad práce - v zmenenom legislatívnom prostredí po prechode kompetencií v oblasti kontroly pracovnoprávnych predpisov na Národný inšpektorát práce sa zmenili aj podmienky na uskutočňovanie kontroly nelegálnej práce a zároveň i oblasti výskytu nelegálnej práce v podmienkach  zákona o zamestnanosti. Na základe uvedených skutočností sa možnosti NÚP pri bezprostrednom  výkone kontrolných akcií výrazne znížili a táto činnosť je zameraná len do oblasti zákona o zamestnanosti.
	
     V hodnotenom období výkonné kontrolné orgány NÚP skontrolovali celkovo 1 143 zamestnávateľských subjektov, pričom bolo skontrolovaných spolu  466 cudzích štátnych príslušníkov. Z uvedeného počtu bolo 46 skontrolovaných cudzích štátnych príslušníkov nelegálne zamestnaných, čo predstavuje 9,87 %  z celkového počtu skontrolovaných cudzincov.

	Na základe kontrolných zistení bolo zamestnávateľom uložených celkovo 11 pokút vo výške 343 000 Sk.
	V sledovanom období kontrolné orgány NÚP zároveň skontrolovali spolu 67 subjektov, ktoré vykonávali pre osoby sprostredkovanie zamestnania za úhradu, pričom bolo kontrolnou činnosťou zistených 19 subjektov, ktoré svoju činnosť vykonávali bez povolenia na sprostredkovanie zamestnania, čo predstavuje 28,36 %  zo všetkých skontrolovaných sprostredkovateľov zamestnania za úhradu.

	Pri kontrolnej činnosti bolo zistených celkovo 762 osôb, ktorým bolo sprostredkované zamestnanie za úhradu, pričom 78 osobám bolo sprostredkované zamestnanie v Slovenskej republike.

	Z celkového počtu 762 zistených osôb bolo 37 evidovaných nezamestnaných v evidenciách nezamestnaných okresných úradov práce – 4,86 %  osôb, ktorým bolo zamestnanie sprostredkované.

	Z evidencie nezamestnaných OÚP bolo vyradených spolu 35 osôb, z ktorých žiadna osoba nepoberala podporu v nezamestnanosti.

 	V oblasti spolupráce s NIP sa v plnej miere uplatňuje Dohoda  tým spôsobom, že NIP na základe svojich vykonaných kontrolných akcií a skontrolovaných osôb poskytuje NÚP zistené  zoznamy osôb a NÚP ich následne preveruje z pohľadu nelegálneho súbehu vykonávania pracovnej činnosti a vedenia v evidencii nezamestnaných. 

V období I. polroka 2002, rovnako na základe spomínanej Dohody boli však vykonávané i spoločné kontrolné akcie orgánmi kontroly NÚP a NIP.

Na základe kontrolných zistení NIP bolo v období od 1. januára do 30. júna 2002 nahlásených NÚP celkovo 5 284 osôb, pričom z týchto bolo výkonnými orgánmi NÚP zistených spolu 160 osôb evidovaných nezamestnaných, z ktorých 38 osôb poberalo podporu v nezamestnanosti.

Z evidencie nezamestnaných bolo v hodnotenom období vyradených 23 osôb, z ktorých 5 poberalo podporu v nezamestnanosti, čo predstavovalo ekonomický efekt na úspore finančných prostriedkov NÚP určených na pasívnu politiku trhu práce vo výške 41 833,- Sk.

NÚP zároveň potláča výskyt potenciálne podozrivých evidovaných nezamestnaných z možnosti nelegálneho súbehu výkonu pracovnej činnosti a vedenia v evidencii nezamestnaných konkrétnym zapájaním týchto do rôznych aktívnych programov, ako napr. program mladých, program individualizovaných služieb, pilotne overovaný program absolventských stáží ako i do rekvalifikačných programov.

Do programov NÚP v SR v rámci nepriameho eliminovania možného výskytu nelegálneho zamestnávania bolo za uvedené obdobie zapojených celkovo 47 547 evidovaných nezamestnaných, z ktorých z dôvodu umiestnenia na trhu práce, nespolupráce alebo iného dôvodu bolo z evidencie nezamestnaných vyradených 18 782 evidovaných nezamestnaných. 

V záujme potláčania výskytu nelegálneho zamestnávania NÚP analyzuje svoje  výsledky kontrolnej činnosti v danej oblasti, za účelom precizovania postupov kontrolnej činnosti a zároveň i z dôvodu využitia všetkých dostupných možností legislatívneho charakteru, na ktoré má v zmysle všeobecne záväzných právnych predpisov v súčasnosti kompetencie.

Oblasť výkonu kontroly zameranej na nelegálne zamestnávanie Národný úrad práce považuje i naďalej za jednu z prioritných oblastí kontrolnej činnosti.

Sociálna poisťovňa –v súlade s Dohodou vykonali pobočky Sociálnej poisťovne kontrolu výberu poistného na nemocenské a dôchodkové zabezpečenie a kontrolu účelného vynakladania prostriedkov na nemocenské poistenie v 48 563 kontrolovaných subjektoch. Zástupcovia pobočiek sa zúčastnili 51 spoločných kontrol so zástupcami NIP, NÚP, Daňového úradu, Okresných riaditeľstiev policajného zboru a Oddelení cudzineckej polície v zmysle Dohody. 
Spoločné kontroly sa vykonali na základe podnetov od NIP, NÚP, Daňového úradu, Okresných úradov – živnostenských odborov, podnetov pracovníkov firiem, anonymných a neanonymných podaní občanov. Počas spoločných kontrol bolo skontrolovaných 139 osôb, z toho bolo zistených 5 prípadov nelegálne zamestnaných osôb.
V súvislosti s kontrolami zameranými na odhaľovanie nelegálnej práce celkom bolo uložených 462 pokút vo výške 886 175 Sk. Pokiaľ bol v priebehu kontroly zistený únik platieb na nemocenské poistenie a dôchodkové zabezpečenie, bol tento zamestnávateľovi spätne doúčtovaný.
Okrem toho prijala Sociálna poisťovňa, ústredie v I. polroku 2002 celkom 12 podaní vo veci vykonávania nelegálnej práce, z toho bolo 9 podaní anonymných a 3 podania neanonymné. V súlade so zákonom č. 152/1998 Z.z. o sťažnostiach boli predmetné podania z dôvodu vecnej príslušnosti odstúpené na prešetrenie a priame vybavenie príslušným krajským inšpektorátom práce. Väčšina podaní sa týkala oprávnenosti poberania invalidného dôchodku a čiastočného invalidného dôchodku a súčasného vykonávania nelegálnej práce.
Zdravotné poisťovne (signatári Dohody) – za sledované obdobie nevykonávali osobitné kontroly zamerané na odhaľovanie nelegálnej práce. Taktiež sa nezúčastňovali spoločných kontrolných akcií uskutočňovanými ostatnými signatármi Dohody. Kontroly uskutočňované zdravotnými poisťovňami boli zamerané na plnenie povinností platiteľov poistného v zmysle zákona č. 273/1994 Z.z.  V rámci uvedených kontrol neboli zistené prípady nelegálneho zamestnávania.

V. Vyhodnotenie plnenia opatrení na zefektívnenie vyhľadávania a potierania nelegálnej práce
	
V súlade s uznesením vlády SR č. 1099/2001 bola po prvý krát predložená vláde SR Informačná správa o vyhľadávaní a potieraní nelegálnej práce za II. polrok 2001 vo februári 2002. Uvedená správa okrem analýzy daného stavu a poznatkov kontrolných orgánov obsahovala aj návrh opatrení na zefektívnenie vyhľadávania a potierania nelegálnej práce. Tieto opatrenia smerovali najmä do oblasti organizácie a koordinácie kontrolných činností, vrátane spolupráce signatárov Dohody.

Plnenie opatrení bolo nasledovné:

1.	Spracovanie návrhu Zákona o nelegálnej práci 

Termín: marec 2002
Zodpovedný: MPSVR SR
Plnenie:	Návrh zákona o nelegálnej práci spracovalo MPSVR SR v spolupráci so signatármi Dohody. Po pripomienkovom konaní bol návrh zákona predložený v marci 2002 vláde SR (Legislatívnej rade vlády).

2.	Určenie útvarov a zamestnancov, ktorí budú zabezpečovať koordináciu činnosti strán Dohody

Termín: marec 2002
Zodpovedný: signatári Dohody
Plnenie:	V súlade s Dohodou a v súvislosti s prípravou spoločných kontrolných akcií sa uskutočnili koordinačné porady signatárov, na ktorých boli určené útvary a osoby zabezpečujúce koordináciu. Koordinácia strán Dohody je zabezpečená na úrovni ústredí ako aj na úrovni výkonných zložiek.

3.	Uskutočňovanie koordinačných porád kontrolných orgánov podľa potreby

Termín: trvale
Zodpovedný: Hlavní inšpektori práce
Spolupráca: signatári Dohody
Plnenie:	Národný inšpektorát práce ako koordinátor strán Dohody uskutočnil v sledovanom období tri koordinačné porady zúčastnených strán Dohody. Ich cieľom bolo prerokovanie výsledkov kontrolnej činnosti za II. polrok 2001 (február) a príprava celoslovenskej kontrolnej akcie nelegálnej práce (marec) a vyhodnotenie výsledkov celoslovenskej akcie  kontrolnej akcie (máj). Na úrovni výkonných zložiek plnia úlohu koordinátora krajské inšpektoráty práce, ktoré zvolávajú podľa potreby koordinačné porady, resp. sa ich zúčastňujú. Intenzívna je najmä spolupráca a koordinácia s orgánmi Národného úradu práce.

4.	Zriadenie operatívnych kontrolných skupín pre výkon spoločných kontrol nelegálnej práce  zo zástupcov NIP, NÚP, Polície a daňových úradov
Termín: marec 2002
Zodpovedný: Hlavní inšpektori práce
Spolupráca: signatári Dohody
Plnenie:	V súvislosti s prípravou celoslovenskej kontrolnej akcie nelegálnej práce, ktorá sa uskutočnila  v apríli 2002 boli zriadené operatívne kontrolné skupiny pre výkon spoločných kontrol. Podľa potreby sú takéto kontrolné skupiny zriaďované pre výkon konkrétnych kontrolných akcií.

5.	Prehodnotiť možnosť zabezpečenia spolupráce signatárov Dohody s ohľadom na špecifické potreby a podmienky formou dvojstranných dohôd

Termín: I. polrok 2002
Zodpovedný: signatári Dohody
Plnenie:	12 – dohoda vytvára zodpovedajúci rámec pre koordináciu činnosti zúčastnených strán.
Spolupráca strán Dohody je hodnotená pozitívne. Koordinácia sa zabezpečuje medzi jednotlivými stranami Dohody operatívne. Zo strany jednotlivých signatárov neboli zatiaľ uznesené požiadavky na riešenie spolupráce formou dvojstranných dohôd. V súvislosti s ukončením platnosti Dohody k 31.12.2002 bude táto otázka prehodnotená.

6.	Zabezpečiť informovanosť médií a verejnosti o vykonaných kontrolných akciách, o ich výsledkoch a prijatých opatreniach 

Termín: trvale
Zodpovedný: signatári Dohody
Plnenie: 	O vykonaných kontrolných akciách a o ich výsledkoch sú médiá a verejnosť dostatočne informované. Pracovníci kontrolných orgánov prezentovali výsledky v tlači, televízii i rozhlase na celoštátnej i regionálnej úrovni. Širokú publicitu dostala najmä celoslovenská kontrolná akcia nelegálnej práce, ktorá sa uskutočnila v apríli 2002. V súvislosti s touto kontrolnou akciou napr. NIP uskutočnil 1 tlačovú besedu, zabezpečil 8 vystúpení v televízii a v rozhlase, 4 agentúrne vystúpenia a 16 príspevkov v tlačových periodikách. Významným prínosom pre zvýšenie informovanosti bolo zriadenie Informačného centra ochrany práce v rámci Národného inšpektorátu práce.

7.	Pravidelne vykonávať spoločné cielené kontroly nelegálnej práce

Termín: trvale
Zodpovedný: Hlavní inšpektori práce
Spolupráca: signatári Dohody
Plnenie:	V súlade s Dohodou uskutočňujú zainteresované strany spoločné kontrolné akcie. Intenzívna spolupráca v tomto smere je najmä medzi kontrolnými orgánmi Národného inšpektorátu práce a Národného úradu práce. Pri organizovaní cielených kontrolných akcií zúčastnené strany využívajú vlastné databázy ako aj podnety iných subjektov.

8.	Kontroly zamerať cielene na malé a stredné podniky a na odvetvia s najvyšším výskytom nelegálnej práce
       Termín: trvale
Zodpovedný: Hlavní inšpektori práce
Spolupráca: signatári Dohody
Plnenie:	Kontrolné akcie orgánov inšpekcie práce sa v zásade zameriavajú do oblastí, kde bol v minulosti zaznamenaný najväčší výskyt nelegálnej práce, resp. kde je takýto výskyt najviac pravdepodobný. Najväčší počet kontrol vykonali orgány inšpekcie práce u zamestnávateľských subjektov s počtom zamestnancov 1 – 9 (1452) a 10 – 49 zamestnancov (1047). Kontroly sa zameriavajú najmä do odvetví obchodu, služieb, priemyselnej výroby, stavebníctva a poľnohospodárstva.

9.	Vykonávať následné kontroly subjektov kde bola zistená pri predchádzajúcich kontrolách nelegálna práca 

Termín: trvale
Zodpovedný: Hlavní inšpektori práce
Spolupráca: signatári Dohody
Plnenie:	Výsledky kontrol nelegálnej práce kontrolné orgány vyhodnocujú a analyzujú. Tieto slúžia pre budovanie príslušných databáz a plánovanie kontrolnej činnosti. Vykonávanie následných kontrol sa zabezpečuje priebežne, je však limitované kapacitnými možnosťami kontrolných orgánov.

10.	Prehĺbiť spoluprácu a informovanosť pri navrhovaní a dôslednom  uplatňovaní sankcií s využitím všetkých ich  foriem v zmysle príslušných kompetenčných predpisov

Termín: trvale
Zodpovedný: Hlavní inšpektori práce
Spolupráca: signatári Dohody
Plnenie:	Kontrolné orgány využívajú a uplatňujú sankcie v zmysle príslušných kompetenčných zákonov. Informovanosť o uplatňovaní sankcií je zabezpečované najmä v rámci koordinačných porád na úrovni výkonných zložiek, ako aj pri vypracovávaní polročných správ o výsledkoch kontrol nelegálnej práce.

VI.      Zhodnotenie, závery

Nelegálna práca predstavuje závažný celospoločenský problém, ktorý môže riešiť iba sústredené úsilie všetkých zainteresovaných orgánov a inštitúcií. Možno konštatovať, že súčasná legislatíva aj napriek prijatiu niektorých nových právnych úprav (nový Zákonník práce, novela zákona č. 95/2000 Z.z. o inšpekcii práce) ešte stále nevytvára dostatočný právny a inštitucionálny základ pre efektívne riešenie danej situácie.
 Uznesenie vlády SR č. 366 z 25. apríla 2001 ako aj Dohoda vytvorili určité nevyhnutné predpoklady pre riešenie situácie v oblasti vyhľadávania a potierania nelegálnej práce, nemožno ich však považovať za dostatočné. Preto bude potrebné naďalej pokračovať v systémových opatreniach v oblasti legislatívy, posilňovania organizačných štruktúr kontrolných orgánov a v  koordinácii ich činnosti. 
Osobitnú pozornosť bude potrebné venovať prehĺbeniu koordinácie kontrolnej činnosti orgánov inšpekcie práce vo vzťahu k daňovým orgánom, zdravotným poisťovniam a k Sociálnej poisťovni vzhľadom na to, že kompetencie orgánov inšpekcie práce im neumožňujú pri samostatných kontrolách dostatočne účinne odhaľovať nelegálnu prácu.